El Paso, Texas

El Paso esas urbo en la stato Texas, Usa. Segun statistiki dil yaro 2017, ol havis  habitanti. Lua tota surfaco esas 663,7 km².

Jacanta apud la fluvio Rio Grande, an la frontiero kun Ciudad Juárez, la maxim populoza urbo di Mexikiana stato Chihuahua, ol formacas metropolala regiono ensemble Las Cruces, en Nova-Mexikia. Kompanio Western Refining, Inc., olim la maxim granda proprietanto di refinerii di Usa e nun filialo de kompanio Marathon Petroleum Corporation, havas sua sideyo en El Paso. L'aerodromo militala Biggs Army Airfield e la militala bazo Fort Bliss anke jacas en la urbo. La precipua universitato dil urbo esas l'Universitato di Texas El Paso - UTEP, establisita ye la 16ma di aprilo 1913, e nun havanta plu kam 25 mil studenti.

Geografio
La reliefo di El Paso esas ordinare plana, jacanta interne la dezerto di Chihuahua, an la valo di fluvio Rio Grande. Lua mezavalora altitudo esas 1185 metri, e lua maxim alta punto esas monto North Franklin, kun 2192 metri super la marala nivelo.

La klimato di El Paso esas arida de dezerto, kun varma someri e basa atmosferala humideso (BWh segun la klimatala klasifikuro da Köppen). La mezavalora temperaturo en decembro (vintro) esas 7,8°C, kontre ke la mezavalora temperaturo en julio (somero) esas 29,1°C.

La mezavalora yarala pluvo-quanto dil urbo esas 223 mm. La maxim pluvoza epoko iras de julio til septembro, e la maxim pluvoza monato esas agosto, kun mezavalore 42 mm.

Kategorio:Urbi en Texas